Dokter van “One flew over the cuckoo’s nest” sterfDr. Brooks met van die instrumente wat tydens die verfilming gebruik is. Foto: The Oregonian Die direkteur van die Oregon State Hospital waarin die epiese rolprent, One flew over the cuckoo’s nest verfilm is, dr. Dean Brooks, is in die ouderdom van 96 oorlede. Brooks moes baie weerstand van sy hoofde en kollegas oorkom om die filmspan toe te laat om 16 weke lank in die hospitaal aan die verfilming te werk. Brooks self het die rol vertolk van ‘n dokter wat aan geykte weë wou bly klou. Die vervaardigers het gevoel dit was nodig dat van die akteurs werklike groepsessies met geestesversteurde pasiënte bywoon, en om ook praktyke soos skokterapie waar te neem om ‘n gevoel te kry van die agtergrond waarteen die rolprent hom afspeel. Brooks het gevoel dit is belangrik dat die algemene publiek ook ‘n idee vorm van wat werklik in hierdie inrigtings gebeur. Ná sy aftrede het Brooks aktief gebly, en onder meer ‘n groep gestig wat hulle daarvoor beywer het om sielsiekes wat in gewone tronke gestop is, na gepaste inrigtings te laat oorplaas.